פירוש נוסף ערך זה עוסק בזמרת ושחקנית ישראלית. אם התכוונתם למשמעות אחרת, ראו ריטה (פירושונים).

**ריטה יהאן-פרוז** (נולדה ב-24 במרץ 1962, י"ח באדר ב' ה'תשכ"ב), המוכרת בשמה הפרטי **ריטה**, היא זמרת, פזמונאית ושחקנית ישראלית.

ביוגרפיה
--------

ריטה יהאן-פרוז (במקור – ג'האן-פרוז) נולדה בטהראן שבאיראן. אביה שמואל היה מורה ואמה שרונה ספרית. לריטה שתי אחיות. בשנת 1970, כשהייתה בת 8, עלתה לישראל עם משפחתה; גדלה והתחנכה ברמת השרון. בוגרת תיכון ע"ש רוטברג. לאורך השנים הוציאה סינגלים ואלבומים רבים שזכו להצלחה בישראל ומחוצה לה. רמי קלינשטיין, בעלה לשעבר, כתב והלחין רבים משיריה.

ריטה נוהגת להתראיין באופן תדיר בכלי התקשורת השונים, ובהם קול ישראל בפרסית וכלי תקשורת איראנים נוספים, ערוץ 2 ועוד. החל מ-2010 ריטה התחברה לשורשיה האיראנים והנפיקה מספר גרסות כיסוי לשירים פרסיים נוסטלגיים, דבר שהקנה לה פופולריות רבה בקרב קהילת יוצאי איראן.

באפריל 2022 פורסם כי היא נבחרה להשיא משואה בטקס הדלקת המשואות ביום העצמאות ה-74 של ישראל.

קריירה
------

### מוזיקה

#### 1978–1986: תחילת דרכה ואלבום הבכורה

את דרכה המוזיקלית החלה בשנת 1978 בתוכנית הרדיו של רבקה מיכאלי, ופריצתה החלה בלהקה הצבאית "צה"ל 80" בשנת 1980, לצד בעלה לעתיד רמי קלינשטיין והזמרות שלווה ברטי וחני דינור. בשנת 1982 החלה ללמוד בבית הספר למשחק "בית צבי". באותה תקופה יצרו קלינשטיין וריטה קשר עם סמנכ"ל חברת CBS, רוני בראון, אשר הזמין אותם לשיר בפסקול הסרט "הפנימייה". באפריל 1985 עזב בראון את CBS והקים את חברת "הליקון", תוך התחלת עבודה על אלבומי סולו של קלינשטיין ושל ריטה.

בסוף 1985 יצא לתחנות הרדיו השיר הראשון של ריטה, "בגידה", שהלחין קלינשטיין למילים של יעל טבת בו הושקעו מעל 120 שעות אולפן. ריטה הייתה אז עדיין תלמידה בבית ספר למשחק "בית צבי" כשהשיר זינק לראש מצעדי פזמונים ברשתות רבות. הוא שהה שם במשך יותר מחודשיים וצבר השמעות רבות מאוד, הישג חסר תקדים באותה עת.
אחריו יצא הסינגל "שיר אהובת הספן", שכתב יאיר לפיד על בסיס הספר "ים המוות" של הסופר הברזילאי ז'ורז' אמאדו שגם הוא זכה להצלחה רבה.

בתחרות קדם-אירוויזיון 1986 שרה ריטה את השיר "שביל הבריחה" שכתבה מיכל ברנט והלחין קלינשטיין. השיר זכה במקום הרביעי בתחרות ואף על פי שלא הגיע למקום הראשון, היה לאחד הלהיטים הגדולים בישראל באותה שנה, וזכה בתואר שיר השנה במצעד הפזמונים העברי השנתי של רשת ג'. הופעתה שכללה ז'קט צהוב שנשמט וחשף את כתפה עוררה התעניינות רבה והפכה אותה לדמות מדוברת מאוד.

באפריל 1986 הוציאה את אלבומה הראשון, שנקרא בפשטות "ריטה", בהוצאת הליקון. האלבום זכה להצלחה גדולה, נמכר בלמעלה מ-150,000 עותקים, ועד היום נחשב לאלבום הבכורה הנמכר ביותר בישראל. בנוסף ל"שביל הבריחה", "בגידה" ו"שיר אהובת הספן", בלטו באלבום השירים "עבד של הזמן" שריטה כתבה בעצמה, וביצוע לשירו של חיים נחמן ביאליק "הכניסיני תחת כנפך" בלחן עממי, שקצבו היה איטי מאוד. פרט ל"עבד של הזמן", כתבה ריטה גם את "לךָ" ואת "עוד איש בודד". קלינשטיין עיבד את כל שירי האלבום, והלחין את כולם פרט ל"הכניסיני תחת כנפך" עם הלחן העממי. במצעד הפזמונים השנתי זכתה ריטה בתואר זמרת השנה.

בנוסף, ריטה השתתפה באותה שנה בדואט עם קלינשטיין "שבועה", שהופיע באלבומו "ביום של הפצצה".

#### 1987–הווה: אלבומים, הופעות ושיתופי פעולה

בשנת 1987 הוציאה ריטה את האלבום *Breaking Those Walls*, אשר כלל גרסאות באנגלית לשירי אלבומה הראשון, בנוסף לחידוש לשירם של להקת הפוליס "Roxanne". האלבום הופץ בישראל ובאירופה. האלבום לא עמד בציפיות הגבוהות, אך לפי דיווחי "הליקון", הוא נמכר בכ-40,000 עותקים והגיע למעמד אלבום פלטינה. האלבום כלל גם שלושה שירים חדשים, שיר הנושא, השיר "Slow Down" (לו צולם אף קליפ מושקע ב-"סיבה למסיבה") ואת "Mirror of Love", שתורגם מאוחר יותר לעברית על ידי יעקב גלעד, והפך ל"נוצה ברוח".

במרץ 1988 הוציאה את אלבומה העברי השני, "ימי התום", בהפקה של קלינשטיין ובעיבודים של קלינשטיין, אלון הלל, נאור דיין ובנצי גפני. קלינשטיין גם הלחין את רוב שירי האלבום, שבו נכללו להיטים כ"בוא" שכתבה מירי פיגנבוים, "עטוף ברחמים" שכתב אהוד בנאי, "אני חיה לי מיום ליום" שכתב חנוך לוין וביצעה במקור תיקי דיין בלחן שונה, "הנסיכה והרוח" שכתב עלי מוהר והלחין יהודה פוליקר, "ימי התום" שכתבה צרויה להב, "כמו בתמונה" שכתב אברהם חלפי, "תחת ירח ערבי" שכתב פנחס שדה ו"חברה" שכתבה ריטה עצמה.שני שירים, תחת ירח ערבי והעלמות אסורה, נוספו כרצועות בונוס רק לגרסת הדיסק. רצועות אלו הוקלטו לאלבום שהעבודה עליו הופסקה ולמעשה נגנז. גם "ימי התום" זכה להצלחה גדולה, והגיע למעמד אלבום זהב תוך יומיים. בסך הכל נמכרו ממנו כ-120,000 עותקים. בשנת 1989 זכתה ריטה בפעם השנייה בתואר זמרת השנה.

לאחר הוצאת "ימי התום" יצאה ריטה לסיבוב הופעות, שבמהלכו הקליטה את השיר "מחול מטורף" שכתבה מירי פיגנבוים. השיר הפך ללהיט, אבל יצא רק על גבי תקליט שדרים ולא נכלל באף אחד מאלבומיה חוץ מהאוסף שיצא לה בעתיד.

בשנת 1990 לא התקיימה תחרות הקדם-אירוויזיון, וריטה נשלחה לייצג את ישראל באירוויזיון 1990 שנערכה ביוגוסלביה, עם השיר "שרה ברחובות" שהלחין רמי קלינשטיין למילים של צרויה להב. השיר הגיע למקום ה-18 בלבד בתחרות, אך בישראל זכה להצלחה במצעדי הפזמונים.

בשנת 1991, ריטה שיתפה פעולה עם דודו פישר במופע המוזיקלי "הערב מחזמר" שכלל שירים מהמחזמר "קול נדרי" שהולחנו על ידי המלחין הבינלאומי לאלו שיפרין, וכן מבחר שירים ממחזות מפורסמים, בהם, "מצחיקונת", "סיפור הפרברים" ועוד. "הערב מחזמר" תועד על גבי אלבום באותו שם. באותה שנה זכתה ריטה במקום הראשון בתואר "זמרת השנה" בתחרות "תפוח הזהב" של רשות השידור.

בשנת 1992 עבדה ריטה על אלבום שלישי, בהפקת קלינשטיין. ממנו יצאו שני תקליטי שדרים לחניו של קלינשטיין לשירים "חיזיון מקומי" (למילים של אהוד מנור) ו"תחנה של זמן" (למילים של אסתר שמיר), אך האלבום נגנז ושיריו הופיעו מאוחר יותר על גבי אלבום אוסף של ריטה. שיר נוסף שהוקלט לאלבום הוא "אני בחורה פשוטה", שכתב מאיר גולדברג והלחין עובד אפרת, אבל נפסל על ידי מפיקיה מסיבה לא ידועה ולא יצא מעולם. אפרים שמיר כלל באלבומו השני מאותה שנה את השיר, ששמו שונה ל"אני אוהב נשים" ועם מילים חדשות, גם הן של גולדברג (גם המילים החדשות עוררו סערה מאחר שהן מרמזות לטרנסג'נדריות). באותה שנה יצא באירופה, בעיקר בצרפת ובבלגיה, סינגל לשיר "Roxanne" מתוך האלבום *Breaking Those Walls* שכבש את מצעדי הפזמונים למשך זמן ניכר. הסינגל זכה גם להצלחה קופתית מרשימה ונמכר שם ב-140,000 עותקים. באותה שנה השתתפה במופע צדקה, "Let Freedom Ring", עבור "החברה הלאומית למשפחות של אסירים אמריקאים ונעדרים בדרום מזרח אסיה", שהתקיים באקדמיה למוזיקה בפילדלפיה.

בסוף שנת 1994, שש שנים לאחר אלבומה הקודם, חזרה ריטה עם אלבומה השלישי, "אהבה גדולה", שלמעשה היה האלבום העברי שהוקלט במקביל לאלבום הגנוז באנגלית, והחליף את האלבום "ערים בלילה". לראשונה לא היה קלינשטיין המלחין העיקרי באלבום, והלחין בו רק חמישה שירים. בין הכותבים והמלחינים היו יענקל'ה רוטבליט, ערן צור, רחל שפירא, שלום חנוך ושלמה ארצי. על העיבודים היו אחראיים משה לוי ונאור דיין, עם הפקה מוזיקלית של לואי להב. גם אלבום זה נחל הצלחה גדולה, והכיל להיטים רבים, כ"ערב כחול עמוק" שכתב מאיר אריאל והלחין שלמה יידוב, "האם אתה מאושר" שהלחין שלמה ארצי למילים של אריאנה הרן הכהן,"אהבה גדולה" שכתב יעקב רוטבליט ו"ציפור זרה" שכתבה רחל שפירא והלחין ערן צור, השיר "ציפור זרה" לווה בקליפ רב השראה בבימויו של יריב גבר, שעלות הפקתו הגיעה כמעט למאה אלף דולרים, יותר מכל קליפ אחר שהופק אי-פעם בישראל. הקליפ זכה בערוץ MTV בתואר הווידאו קליפ הזר הטוב ביותר של השנה. האלבום כלל גרסת כיסוי לשירם של הברירה הטבעית "ילדים זה שמחה", בביצוע שהפך למוכר לא פחות מהמקורי. "אהבה גדולה" שהיה אלבום יקר מאוד בהפקתו שיחזר את הצלחת שני האלבומים הראשונים, ונמכר ב-160,000 עותקים. בעקבות האלבום יצאה ריטה לסיבוב הופעות מצליח שנמשך כארבע שנים. בשנת 1994 זכתה פעם נוספת בפרס "תפוח הזהב" לזמרת השנה. אגב, סמל השם "ריטה", אשר מופיע על גבי עטיפת האלבום, יופיע בחלק מאלבומיה הבאים.

בשנת 1996 סיכמה חברת הליקון עשר שנים לפעילותה של ריטה באלבום האוסף "תחנות בזמן", שכלל שירים שלא הופיעו באלבומיה הקודמים, כ"מחול מטורף", "חיזיון מקומי", "שרה ברחובות", "שירת הסירנה (אל תפחד)" מתוך הסרט "שירת הסירנה", "אגדת השמש והירח", חידוש לשירה של ג'וזי כץ "תני לי להחליט" מתוך פסטיגל 1994 ועוד. האלבום כלל גם שלושה שירים חדשים: "עד שתעזוב" שכתבה בעצמה, "ארץ מולדת" שכתב יהונתן גפן, אותו הקליטה בשנת 1987 ולא פרסמה אותו, ו"הולכת אליך" שכתב מאיר אריאל והלחין קלינשטיין עם זאב נחמה ותמיר קליסקי. האלבום הצליח מאוד ומכר למעלה מ-150,000 עותקים. באותה שנה השתתפה ריטה בדואט בשיר הנושא של אלבומו של שלמה ארצי "שניים". השיר היה ללהיט גדול, וזכה בתואר שיר השנה ברשת ג', בעוד ארצי זכה בתואר זמר השנה וריטה בתואר זמרת השנה.

בשנת 1998 יצא מארז של אהבה גדולה – ההופעה שכלל קלטת וידאו של ההופעה ותקליטור עם חמישה שירים שלא נכללו באלבומים הקודמים שלה.

בשנת 1999 הוציאה ריטה אלבום כפול בשם "תפתח חלון", אלבום זה הוא היקר ביותר של ריטה מבחינת תקציב ההפקה ועלותו הגיע לכמיליון דולר. תהליך הכנתו היה מורכב, תחילה בשל ההקפדה המיוחדת על איסוף ובחירת הטקסטים ולאחר מכן, בעבודה האולפנית שנמשכה כשנה וחצי. אלבום זה זכה גם הוא להצלחה גדולה כאשר 20,000 עותקים ממנו נמכרו בתוך 24 שעות מרגע שחרורו לחנויות ובתוך חודשים ספורים מכר יותר מ-85,000 עותקים. את שירי האלבום עיבדו משה לוי ולואי להב, ופרט לרמי קלינשטיין השתתפו בלחנים גם אתי אנקרי, אסתר שמיר, לאה שבת ושלמה ארצי. שיר הנושא של האלבום, שכתבה ריטה והלחין קלינשטיין, היה למצליח ביותר מתוכו. פרט לו בלטו גם השירים "או שכן, או שלא" שכתבה עירית לינור, "המכתב הראשון" שכתב יאיר לפיד ו"לא יודעת מה עובר לך בראש", שכתב שלמה ארצי והתפרסם כאשר ביצע אותו בעצמו בדואט עם יעל דקלבאום כעבור שנה. האלבום כלל שני דואטים עם קלינשטיין, "בערב יום העצמאות" ו"זמן", וכמו כן מספר שירים מתורגמים, מפרסית (שפת אמה של ריטה), מפורטוגזית ומספרדית. ריטה חיזקה את הצלחתו של האלבום כאשר חזרה לסיבוב הופעות שתוכנן מראש לחמש עשרה הופעות בלבד בשל הריונה השני.

בשנת 2000 הוציאה ריטה את אלבומה השני באנגלית, "Time for Peace", בעיבודים והפקה מוזיקלית של קוראדו רוסטיצ'י האיטלקי שעבד בין היתר עם ויטני יוסטון, אלטון ג'ון, ג'ורג' מייקל ורבים אחרים, האלבום הופץ בהשקה מיוחדת בצרפת בלבד ולאחר כמה חודשים החלה מכירתו גם בישראל. עד היום נמכר האלבום בכ-28,000 עותקים, מהם כשליש בישראל. באותה שנה היא שרה את השיר "תגיד את זה" עם קלינשטיין, שהיה לשיר הנושא של אלבומו.

ריטה
בשנת 2001 יצאו ריטה ורמי לסיבוב הופעות מצליח, מתוכו יצאו לרדיו כסינגלים הגרסאות החדשות ל"ימי התום" ו"שביל הבריחה". סיבוב ההופעות תועד על גבי אלבום כפול שיצא באוגוסט 2001 ומכיל 24 שירים שהוקלטו בערב אחד, "המופע המשותף" כלל עיבודים חדשים למיטב להיטיהם של רמי וריטה וכן גרסה עברית של נעמי שמר לשירו המפורסם של ז'אק ברל, "אל תלכי מכאן", האלבום זכה להצלחה גדולה ועד היום נמכרו ממנו למעלה מ-150,000 עותקים.

בשנת 2001 הופיעה ריטה עם התזמורת הפילהרמונית הישראלית בניצוחו של אשר פיש ב"קונצ'רטו לריטה ולתזמורת". לראשונה יצאה ריטה במופע המבוסס על רפרטואר קלאסי, שכלל בעיקר אריות ושירים קלאסיים של פוצ'יני, ביזה וגרשווין, לצד עיבודים סימפוניים ללהיטים מוכרים. עד היום ממשיכה ריטה להופיע במתכונת זו במספר הופעות מצומצם ביותר, בישראל ומחוצה לה. בשנת 2001, ריטה גם התארחה באלבומו של יוסי בנאי "לאט", בדואט "ציור של אהבה", שכתב רפי קינן והלחין יונתן בר גיורא.

בשנת 2002 ריטה הופיעה במופע אינטימי וקטן, "ריטה והפסנתר" במסגרת "פסטיבל הפסנתר". המופעים נערכו במרכז ענב לתרבות שבתל אביב. לריטה, שמאז ראשית דרכה הופיעה רק באולמות והיכלי ענק הייתה זו ההתנסות הראשונה מול קהל קטן ובהרכב נגנים כה מצומצם.

במרץ 2003 הוציאה ריטה את האלבום "חמצן". האלבום הצליח פחות מקודמיו, ואף על פי שהגיע למעמד אלבום זהב עם מכירות של כ-30,000 עותקים, היה לאלבום הפחות נמכר מאלבומיה של ריטה, וזכה בעיקר לביקורות פושרות מצד המבקרים. השיר המצליח ביותר באלבום היה "לאלף נמר", שכתבה צרויה להב והלחין קלינשטיין. פרט לו בלטו גם "מלבד אהבה" שכתבה להב, "תשקר לי" שהלחין ארקדי דוכין למילים של ריטה ו"אתה בכל זאת" ("עלית לי בזיכרון") שכתב מאיר אריאל, וזכה להצלחה מחודשת כשבוצע כעבור שנה על ידי דודו טסה. בין כותבי האלבום נכללו גם מוזיקאי רוק ופופ, כארקדי דוכין, אביב גפן, שלמה ארצי ומיקה קרני. את השירים עיבדו קלינשטיין, אבי סינגולדה וטל פורר.

בעקבות אלבום זה יצאה ריטה לסיבוב הופעות בשם "ריטה ההופעה - Live 2003". סיבוב ההופעות התקיים במהלך 2003 ו-2004 והסתיים באוגוסט 2004. במופע, שנשא אופי יותר אנרגטי עם צוות רקדנים, ריטה ביצעה שירים מאלבומה האחרון "חמצן" לצד מיטב להיטיה.

בשנת 2004 יצאה גרסת הדי.וי.די לקלטת המצליחה של המופע "אהבה גדולה - ההופעה" מ-1998. באותה שנה גם הקליטה עם עברי לידר גרסה חדשה לשיר "סינדרלה רוקפלה" של אסתר עופרים, עבור פסקול הסרט "ללכת על המים".

בשנת 2005 יצאה ריטה ל"מופע חורף", מעין "המשך" למופע "ריטה והפסנתר". אלא שהפעם הצוות המוזיקלי הורחב ללהקה בת 4 נגנים. קלינשטיין הפיק מוזיקלית. המופע נשא אופי חורפי מעודן שעיקר כוחו היה במפגש הקרוב עם הקהל. הרפרטואר כלל שירים רבים שנאספו במהלך השנים יחד עם ביצוע מיוחד ל"ירושלים של זהב" של נעמי שמר.

בחודש יולי 2006 העלתה ריטה מופע ראשון מסוגו בארץ, חסר תקדים בהפקתו ובקנה מידה בינלאומי, בהשראת מופעי הענק בלאס וגאס, בשם "One" ("אחד") בגני התערוכה בתל אביב במתחם שהוקם במיוחד כדי להכיל את כל מורכבות המופע שרץ במשך חודש.

המופע הסתיים ב-9 באוגוסט 2006 ובסך הכל צפו בו כ-100,000 אנשים. המופע בוים על ידי חנוך רוזן, הושקעו בו כעשרים מיליון שקלים והוא כלל במות מתרוממות, במה משוכללת הכוללת מסכי ערפל, מסכי מים, מנופי נשיאה, אימאג'ים תלת־ממדיים, קרני לייזר, להביורי אש, במות משופעות, 40 רקדנים, אקרובטים ושחקנים. על המופע זכתה ריטה בתואר "אשת השנה בבמה" ב"טקס אנשי השנה" של שידורי קשת. הוא אף תועד על גבי DVD ואלבום שיצאו באותה שנה.

בתחילת שנת 2007 יצאה ריטה לסיבובי הופעות בצרפת ובישראל בשם "ריטה בהיכל", אשר זכו להצלחה גדולה. בפברואר 2007 נפרדה מנעמי אלשייך, מנהלתה האישית, שעבדה איתה ועם קלינשטיין במשך 20 שנה. בתחילת 2007 פרץ סכסוך בין ריטה ורמי ובין חברת "הליקון", והשניים החליטו להפסיק את התקשרותם עם "הליקון" ולעבור לחברת התקליטים "הד ארצי".

באוקטובר 2007 הוציאה ריטה את הסינגל הראשון "אחרי שאהב" שהלחין קלינשטיין למילים של יהונתן גפן מתוך אלבום חדש.

בינואר 2008 הוציאה ריטה את האלבום "רמזים", בהפקתו המוזיקלית של עברי לידר.
האלבום יצא אחרי שנה קשה לריטה, שכללה פרידה מחברת התקליטים "הליקון" וכן פרידה מתוקשרת מבעלה רמי. עם צאתו של האלבום התראיינה ריטה בספיישל מיוחד בערוץ השני, בו היא דיברה בגילוי לב נדיר על אחת השנים הטעונות בחייה, הראיון זכה לנתוני רייטינג גבוהים.

האלבום "רמזים" התאפיין בקו שקט, מאופק ועדין שלא אפיין את תקליטיה הקודמים.
כסינגלים ראשונים יצאו השירים "אני גרה מול המים" שכתב יוסי בנאי והלחינה ענבל סמדר, "אחרי שאהב" שהלחין קלינשטיין למילים של יהונתן גפן, "הפעם" שכתב והלחין לידר, ו-"מחכה" שהלחין עידן רייכל למילים שלה. "מחכה" זכה להצלחה גדולה והיה תקופה ארוכה השיר המושמע בישראל ועמד בראש כל מצעדי תחנות הרדיו, בהמשך יצאו גם "האם היית" שהלחין קלינשטיין למילים של נועה גולנדסקי, "סוף העונה" שכתבו אלי מורנו ועילי בוטנר ו"היינו גדולים" שכתבה רחל שביט והלחין קלינשטיין. בתוך שבועיים בלבד הגיע האלבום למעמד אלבום זהב וכחודשיים מרגע צאתו הגיע למעמד אלבום פלטינה עם מכירות של למעלה מ-50,000 עותקים, נתון נדיר לתעשיית המוזיקה הישראלית של השנים האחרונות. האלבום לווה בסיבוב הופעות גדול ומצליח שכלל יותר ממאה הופעות בכל רחבי הארץ.

ביולי 2008 במסגרת תוכנית סיום העונה של חדשות הבידור Y בעשר, הוכתרה ריטה כאשת השנה בעקבות ההצלחה הגדולה והשינוי בחייה האישיים והמוזיקליים. בסוף אותה שנה נבחרה ריטה לזמרת השנה בארבעה מצעדי תחנות רדיו שונים. כמו כן, פורסם כי "רמזים" הוא האלבום הנמכר ביותר בישראל בשנת 2008 ושהיא האמן המושמע ביותר ברדיו בישראל בשנת תשס"ח.

ריטה במהלך הופעה בירושלים
במאי 2009 ביצעו ריטה ושלומי שבן באופן בלעדי את השיר "מותק את אצלי בראש", שירו של בוב דילן, באנגלית "Mama, You Been On My Mind", אותו תרגם וביצע שבן באלבומו, במסגרת פסטיבל "הבמה הגדולה" במתחם סוזן דלל בתל אביב. באוקטובר 2009 עלה מופע משותף של ריטה עם כנסיית השכל במסגרת פסטיבל תל אביב הראשון במשכן לאמנויות הבמה בתל אביב.

במאי 2010 יצא השיר "קול זיכרון חוזר" שהקליטה ריטה עם עילי בוטנר שאת מילותיו כתבה בשיתוף עם בוטנר. השיר נכלל באלבומו של בוטנר "עילי בוטנר".

בדצמבר 2011 הוציאה ריטה את אלבומה "השמחות שלי", בהפקת רן אלמליח ועמי רייס מלהקת "כנסיית השכל". האלבום מאופיין במוזיקה פרסית ומחבר את ריטה לשורשיה המשפחתיים והשירים אותם שמעה בילדותה. בינואר 2012 זכה האלבום בתואר אלבום זהב לאחר שמכר יותר מ-20 אלף עותקים. ביוני 2012 פורסם שעותקים פיראטיים של האלבום ושל השירים שבו זכו לפופולריות רבה באיראן.

בפברואר 2013 יצא סינגל חדש של ריטה, הנקרא "מים צלולים", שיר אותו כתבה ריטה ללחן של עינן פרל.

בשנת 2014, במלאת 20 שנה למופע "אהבה גדולה", חזרה ריטה עם סיבוב הופעות "20 שנה לאהבה גדולה" שכלל את להיטיה הגדולים.

ריטה - הופעה בביתן 2, גני התערוכה, מאי 2015
במאי 2015 הוציאה אלבום בין-לאומי בשם "Heaven Sent", שכולל גרסאות באנגלית לשירים מאלבומה "ימי התום".

באוגוסט 2015 יצא אוסף כפול בן 34 שירים בשם "ריטהאוסף", הכולל להיטים שליוו את ריטה בשלושת העשורים האחרונים.

בנובמבר 2016, ריטה הופיעה באירוע ההתרמה השנתי של עמותת אנוש לרגל חודש בריאות הנפש הישראלי.

ביוני 2017 התארחה ריטה בהופעתו של רוד סטיוארט בפארק הירקון ושרה איתו את "Sailing". וגם יצא השיר "חבר של פעם" כסינגל ראשון מתוך אלבום חדש. באוגוסט 2017 יצא השיר "מזמן" כסינגל שני מלווה בקליפ וגם יצא אלבומה "ניסים שקופים". בספטמבר 2017, כחודש מצאת האלבום, הוא הגיע למעמד אלבום זהב ומכר 20,000 עותקים. באוקטובר 2017 יצא הסינגל השלישי "קחי לך" שהוא דואט של ריטה עם בתה משי. בדצמבר 2017 יצא הסינגל "עליי" שהוא שיתוף פעולה שלישי עם המפיק המוזיקלי עופר ניסים מתוך אלבומו "LOVE".

בינואר 2018 יצא הסינגל הרביעי "לא מוותרת" מתוך האלבום. במאי 2018 יצא הסינגל החמישי "ניסים שקופים" שהוא שיר הנושא של האלבום.

בשנת 2019 במלאת 30 שנה לאלבום "ימי התום", חזרה ריטה לסיבוב הופעות "ימי התום 2019" שכלל את שירי האלבום ולהיטים נוספים. ביוני 2019 יצא הסינגל השישי "באתי אליך".

בפברואר 2020 העלתה שני מופעים "ערב כחול עמוק" לכבוד הולנטיין דיי. באפריל 2020 בשיתוף פעולה עם יוסי אזולאי יצא לאור גרסת כיסוי לשיר "The Prayer". עוד באותו חודש, בשיתוף פעולה עם עופר ניסים, במיוחד ליום העצמאות, יצא לאור גרסה אלקטרונית להמנון "התקווה", הגרסה כוללת הקלטה של ברברה סטרייסנד משנת 1978 בשידור טלוויזיוני חי בלוס אנג'לס, בערב הצדעה לישראל והקלטה חדשה של ריטה. במאי 2020 יצא לאור הקליפ "I'm Standing with You" בהשתתפות 17 אמנים מרחבי העולם וביניהם ריטה שהופק בחסות האומות המאוחדות לגיוס תרומות למאבק בנגיף הקורונה. ביוני 2020 הוציאה לאור את הסינגל "בלעדיך". בספטמבר 2020 יצא לאור גרסת כיסוי לשיר "אל נבקש" של זהר ארגוב במסגרת "צו השעה" לתמיכה בתרבות הישראלית שנפגעה במשבר הקורונה.

ביוני 2021 יצאה לסיבוב הופעות משותף יחד עם רמי קלינשטיין.

ב-14 באוגוסט 2023 יצא לאור הסינגל "So Happy", שיתוף פעולה עם ELK.

באפריל 2024, ריטה שחררה את השיר "חיים שלי".

#### חגיגות העצמאות למדינה ויחסי חוץ

ריטה בשירת ההמנון במופע פעמוני היובל
בשנת 1998, בחגיגת "פעמוני היובל" לציון יובל להקמתה של מדינת ישראל, נבחרה ריטה לשיר את ההמנון הלאומי של ישראל, "התקווה", אולם פרסומים על הכוונה לשלם לה 70,000 ש"ח עבור ביצוע ההמנון עוררו ביקורת קשה. ריטה נפגעה מהביקורת הזו והחליטה לפרוש מהחגיגות. לבסוף, הצליח ראש הממשלה, בנימין נתניהו, בשיחת טלפון אישית, לשכנעה לחזור בה, ואת הכסף שקיבלה הודיעה שתתרום לצדקה.

במאי 2008, במסגרת חגיגות שנת ה-60 למדינת ישראל, נבחרה ריטה לזמרת השישים בהצבעה שערכה "שידורי קשת" במסגרת ערוץ 2.

בפברואר 2010 הופיעה ריטה מול ראש ממשלת איטליה, ברלוסקוני, בארוחת חגיגית שנערכה לרגל ביקורו בישראל במשכן הנשיא פרס. ריטה שרה את ביצועה המוכר לשירו של ביאליק, "הכניסיני תחת כנפך" ואריה באיטלקית, "הצוענייה". באוקטובר 2010 קיימה ריטה שתי הופעות בביתן הישראלי בתערוכת אקספו 2010 בשאנגחאי, סין, בהזמנת משרד החוץ הישראלי, לרגל היום הלאומי של סין.

במרץ 2013 הופיעה ריטה במופע בן כשעה בשם "מנגינות למען השלום" במטה האומות המאוחדות שבניו יורק אל מול מזכ"ל האו"ם, באן קי-מון, שנתן את ברכתו למופע וקהל הנציגים, בהם גם כאלו שבדרך כלל אינם אוהדי ישראל, שהריעו לריטה. ריטה שרה בשלוש שפות באותה הופעה: פרסית, עברית ואנגלית. באותו חודש הופיעה ריטה בארוחת הערב הממלכתית במשכן הנשיא שמעון פרס בעת ביקורו של נשיא ארצות הברית ברק אובמה בישראל, שם שרה את "ירושלים של זהב". בדצמבר 2013 ביקרה ריטה בבית הלורדים הבריטי כאורחת הכבוד של שגריר ישראל דניאל טאוב, במסגרת האירוע "נשים במוזיקה" שעסק בהעצמה נשית.

בשנת 2017 ריטה ביצעה את השיר "ירושלים של זהב" בטקס הדלקת המשואות ה-69.

בנובמבר 2018 הופיעה ביפן ושרה בחמש שפות לרגל חגיגות שנת ה-70 למדינת ישראל מטעם שגרירות ישראל ביפן.

בשנת 2022, הדליקה ריטה משואה בטקס הדלקת המשואות של יום העצמאות ה'תשפ"ב.

### משחק

#### תיאטרון

בשנת 1986 השתתפה במחזמר "גבירתי הנאווה", ובאותה השנה היא השתתפה במופע לילדים "הפסטיבל בצבעים טבעיים" שבו שרה את השיר "רגע פרטי", שהלחין קלינשטיין למילים של אהוד מנור ושזכה במקום השלישי, ובנוסף ביצעה עוד שני שירים בפסטיבל, ביניהם "שיר אהובת הספן".

בסוף שנת 1989 השתתפה בשנית ב"פסטיבל בצבעים טבעיים", בו שרה את השיר "כובע קסמים" שהלחין קלינשטיין למילותיה של לאה גולדברג ושזכה במקום הראשון.

בסוף שנת 1990 השתתפה ריטה בחלק האומנותי של הפסטיגל, בו שרה יחד עם להקת אתניX את השיר "אגדת השמש והירח" שהלחינו זאב נחמה ותמיר קליסקי למילים של אהוד מנור, וכן מחרוזת של שיריה: "רגע פרטי", "עטוף ברחמים", "אני חיה לי מיום ליום", "בוא", "שיר אהובת הספן", "ימי התום", "הנסיכה והרוח" ו"שביל הבריחה".

בשנת 1992 השתתפה ריטה בהצגה "אילוף הסוררת" בתיאטרון באר שבע ובהצגת המופת האמריקאית "חתולה על גג פח לוהט" מאת טנסי ויליאמס, בתיאטרון הבימה. ריטה גילמה את דמותה של גיבורת ההצגה, מגי, לצידם של השחקנים יוסי פולק וברוך דרור. באותה שנה זוכה ריטה בתואר "תפוח הזהב" לזמרת השנה מטעם רשות השידור.

בשנת 1994 השתתפה בשנית בפסטיגל וחידשה בו את שירה של ג'וזי כץ "תני לי להחליט".

בשנת 2004 התקיימה הצגת הבכורה של המחזמר "שיקגו", אחד השלאגרים הגדולים בהיסטוריה של ברודוויי. ריטה גילמה את תפקידה של רוקסי הארט וזכתה לשבחים רבים. המחזמר עלה לארבעים הצגות בלבד בתיאטרון בית ליסין ובהמשכן לאומנויות הבמה וזכה להצלחה גדולה.

בשנת 2010 דיבבה את הציפור בהצגת הילדים "לג'ירפה נתפס הצוואר" בהפקת התיאטרון שלנו, בדצמבר של אותה שנה השתתפה בפסטיגל 2010, "לילה מטורף בפסטיגל".

באוגוסט 2015 הופיעה למספר מוגבל של הצגות, במחזמר 'גבירתי הנאווה' בתיאטרון הבימה.

בדצמבר 2020 השתתפה בפעם הרביעית במופע הפסטיגל "My פסטיגל" לציון 40 שנות קיום המופע וחידשה לצד סטטיק ובן אל תבורי, איתם ביצעה את השיר "אגדת השמש והירח" אותו ביצעה בפסטיגל 1990 עם אתניקס.

#### קולנוע

בשנת 1989 השתתפה בסרט הקולנוע "אלף נשותיו של נפתלי סימן טוב" לצידו של יוסי פולק, עליו זכתה בתואר "שחקנית השנה" בטקס פרסי האקדמיה הישראלית לקולנוע.

בשנת 1995 השתתפה ריטה בדיבוב סרט האנימציה "פוקהונטס" של חברת וולט דיסני, בו דיבבה את פוקהונטס, הדמות הראשית, כמחווה לבתה הבכורה, משי. ריטה שרה את רוב שירי פסקול הסרט, הבולטים שבהם "צבעי הרוח" ו"שם מעבר לנהר".

בספטמבר 2011 זכתה ריטה בפרס השחקנית הטובה ביותר בפסטיבל הסרטים הקצרים בסן פרנסיסקו על הופעתה בסרט "בן חוזר הביתה".

בשנת 2018 ריטה שבה לדבב את דמותה של פוקהונטס לצד בתה, משי קלינשטיין, שמדבבת את דמויותיהן של מואנה ורפונזל בסרט ראלף שובר את האינטרנט בגרסתו העברית.

#### טלוויזיה

בשנת 1999 הוקרן בערוץ 2 סרט תעודי על חייה של ריטה, "חודאדד - סיפורה של ריטה", בהפקת שלמה פז ויעל בראון ובבימויה של שירי שחר. הסרט הקצר (50 דק') צורף כתוספת לDVD "אהבה גדולה - ההופעה" משנת 2004 בהוצאת הליקון.

בספטמבר 2013 ריטה שימשה כשופטת בעונה הראשונה של תוכנית הריאלטי "הכוכב הבא", שהמשיכה את "כוכב נולד", לצד צביקה הדר, מוקי ורני רהב.

בפברואר 2015 ריטה נבחרה לשמש כפרזנטורית של רשת התכשיטים והשעונים "ROYALTY". הקמפיין כלל סרטון פרסומת לצד מודעות בעיתונים ובאינטרנט. ריטה החליפה בתפקיד את מירי בוהדנה שדגמנה עבור הרשת במשך עשור. בשנת 2018 דורית רבליס החליפה אותה.

בשנת 2018 הופיעה בתפקיד הראשי בסדרה "מלכות"; היא שרה את שיר הנושא שלו "נפרדנו כך", קאבר לשיר של אבנר גדסי

בשנת 2022 ריטה השתתפה בתוכנית זהו זה! בתפקיד אורח.

בשנת 2024 השתתפה כיועצת בתוכנית הטלוויזיה "מוקד 11" ששודרה בכאן 11.

### ספרות

ביוני 2010 יצא לאור ספר ילדים פרי עטה, "הלב של שירז" בהוצאת כנרת זמורה ביתן ובעריכת צרויה להב. את הספר איירה ולי מינצי. הסיפור מתמקד בילדה יתומה בשם שירז שאיבדה את כדור הצמר שלה. אמה של ריטה סיפרה לה את הסיפור בילדותה, וכשבגרה סיפרה ריטה את הסיפור לבנותיה, הרחיבה אותו והוסיפה פרטים שונים. כתיבת הספר ארכה יום אחד, שכן הסיפור עצמו כבר היה קיים בעל-פה, אך תהליך הפקתו נמשך כשנה.

במאי 2013 הספר עובד למחזה על ידי צרויה להב בתיאטרון אורנה פורת לילדים ולנוער; הוא בוים על ידי משה קפטן ועוז מורג. המחזה הוצג 83 פעמים בין השנים 2013–2015 וצפו בו כ-40,000 אנשים.

בשנת 2021 הוציאה את ספרה השני, "צ'אדור נוטף מי גשם" בהוצאת מודן, המספר על משפחתה וילדותה.

חיים אישיים
-----------

בשנת 1979 הכירה לראשונה את המוזיקאי רמי קלינשטיין. השניים נפגשו בעיר הנוער כשקלינשטיין, אז נער בן שש עשרה, הופיע עם חבר על הבמה, וריטה הייתה בקהל. השניים הפכו לזוג ולשותפים לעשייה המוזיקלית.
בשנת 1985 נישא הזוג. בשנת 1992 נולדה בתם הבכורה, משי קלינשטיין. ב-2001 נולדה בתם השנייה, נועם. שתי הבנות זמרות והשתלבו גם בקריירת משחק בתיאטרון ובקולנוע. בספטמבר 2007 הזוג התגרש.

בשנים 2009–2010 הייתה בזוגיות עם העיתונאי רונן ברגמן.

באפריל 2017 החלה בזוגיות עם השחקן ועורך הדין צ'רלי בוזגלו. השניים נפרדו ב-2022.

מתגוררת בתל אביב.

משפחה
-----

אחייניתה היא השחקנית והזמרת לירז צ'רכי.

דיסקוגרפיה
----------

 ערך מורחב – **דיסקוגרפיה של ריטה**  

### אלבומי אולפן

* 1986: ריטה
* 1987: *Breaking Those Walls*
* 1988: ימי התום
* 1994: אהבה גדולה
* 1999: תפתח חלון
* 2000: *Time for Peace*
* 2003: חמצן
* 2008: רמזים
* 2011: השמחות שלי
* 2015: *Heaven Sent*
* 2017: ניסים שקופים

### אלבומי אוסף

* 1996: תחנות בזמן
* 2015: ריטהאוסף

### מיני-אלבומים

* 2006: *One*
* 2012: השמחות שלי - EP רמיקסים

### אלבומי הופעה

* 2001: ריטה רמי – המופע המשותף
* 2006: *One*

### אלבומי וידאו

* 1998: אהבה גדולה - ההופעה (VHS)
* 2004: אהבה גדולה - ההופעה (DVD)
* 2006: *One*

### אלבומי פסקול

* 1983: הפנימייה
* 1986: גבירתי הנאווה
* 1991: הערב מחזמר

בידור
-----

### סיבובי הופעות

* 1988: ריטה בהופעה
* 1994: אהבה גדולה - ההופעה
* 1999: תפתח חלון
* 2001: ריטה רמי – המופע המשותף
* 2003: ריטה LIVE
* 2008: רמזים
* 2012: השמחות שלי
* 2014: 20 שנה לאהבה גדולה
* 2017: ניסים שקופים
* 2019: ימי התום 2019
* 2021: ריטה רמי המופע המשותף 2021

### רצפי הופעות

* 2006: *One*

### הצגות

* 1986: גבירתי הנאווה
* 1991: הערב מחזמר
* 1992: אילוף הסוררת
* 1992: חתולה על גג פח לוהט
* 2004: שיקגו
* 2010: לג'ירפה נתפס הצוואר (דיבוב)
* 2015: גבירתי הנאווה

### סרטים

* 1989: אלף נשותיו של נפתלי סימן טוב
* 1995: פוקהונטס (דיבוב)
* 1999: חודאדד - סיפורה של ריטה
* 2008: ריטה מא'-ת'
* 2010: בן חוזר הביתה
* 2011: ריטה יהאן פורוז
* 2018: ראלף שובר את האינטרנט (דיבוב)

### סדרות

* 2018: מלכות

### ספרים

* 2010: הלב של שירז, הוצאת כנרת זמורה ביתן
* 2021: צ‘אדור נוטף מי גשם, הוצאת מודן

קישורים חיצוניים
----------------

ויקישיתוף מדיה וקבצים בנושא **ריטה** בוויקישיתוף
* 

* אתר האינטרנט הרשמי של ריטה
* ריטה, ברשת החברתית פייסבוק

* ריטה, ברשת החברתית אינסטגרם

* ריטה, סרטונים בערוץ היוטיוב

* ריטה, במיזם "אישים" לתיעוד היצירה הישראלית

* ריטה, במסד הנתונים הקולנועיים IMDb (באנגלית)

* ריטה, באתר ספר הקולנוע הישראלי

* ריטה, באתר שירונט

* ריטה, באתר אייטונס (באנגלית)

* ריטה, באתר ספוטיפיי

* ריטה, באתר AllMusic (באנגלית)

* ריטה, באתר MusicBrainz (באנגלית)

* ריטה, באתר דיזר

* ריטה, באתר Discogs (באנגלית)

* ריטה, באתר Tab4u

* ריטה, באתר Genius

* ריטה, באתר סטריאו ומונו

* ריטה, דף שער בספרייה הלאומית

* ריטה, באתר SecondHandSongs

* ריטה, באתר MOOMA (בארכיון האינטרנט)
* ריטה, באתר "פזמונט"
* ריטה באתר qube
* ריטה באתר Teev
* דב אלפון, פעם קראו לה יהן-פרוז, כותרת ראשית, 26 במרץ 1986
* שהם סמיט, "הלב של שירז" מאת ריטה - שביל הבריכה, באתר הארץ, 24 ביוני 2010
* אבי שושן, ריטה בפרסית: אבן דרך בתרבות הישראלית, באתר ynet, 7 בדצמבר 2011
* רז ישראלי, לא בת 16: ריטה חוגגת 50 שנה של סופרסטאריוּת, באתר nrg‏, 23 במרץ 2012
* עינב שיף‏, ריטה בת 50: "אני לא עומדת למבחן של אף אחד", באתר וואלה!‏, 23 במרץ 2012
* פעמוני היובל - יום הולדת 50 לריטה, ב'ציפורי לילה מתגעגעות', גלי צה"ל, 13 במאי 2012
* מיכל יעקב יצחקי, שביל הבריחה, באתר ישראל היום, 7 בספטמבר 2012
* לירון שמם, ‏שיר געגועים, באתר ‏מאקו‏, 2 במאי 2013
* אסף נבו, ‏השיר האהוב ביותר של ריטה: "אני חיה לי מיום ליום", באתר ‏מאקו‏, 2 במאי 2013
* יובל אברמוביץ', ריטה כבר לא בת 16, אבל משוחררת, באתר ישראל היום, 4 בספטמבר 2013
* לירון שמם, ‏"אני מחפשת מישהו עם שריטה", באתר ‏מאקו‏, 12 בספטמבר 2013
* איתי יעקב, ריטה: "אני לא דיווה, אני לא קורבן אופנה, החיצוניות פחות חשובה לי", באתר Xnet‏, 15 במרץ 2015
* קרן נתנזון ויץ, ריטה: "אם מישהו היה אומר לי שאלה יהיו חיי, הייתי אומרת שרק בחלומות", באתר Xnet‏, 31 באוגוסט 2015 סרטונים
* אתר למנויים בלבד  רז שכניק, רגע פרטי, באתר "ידיעות אחרונות", 7 ביוני 2016
* אתר למנויים בלבד איתי שטרן, בלי רמי, עם משי: כיצד ריטה התגברה על סופות החול, באתר הארץ, 7 באוגוסט 2017
* ריטה‏, הפחדים, הדילמות והמהפכים: ריטה חושפת בטור אישי את הרגעים המרגשים, באתר וואלה!‏, 8 באוקטובר 2017
* אתר למנויים בלבד  רז שכניק, לביאה, באתר "ידיעות אחרונות", 31 באוקטובר 2018
* פגישה עם רוני קובן עונה 3 | ריטה - פרק 1, סרטון בערוץ "כאן 11 - תאגיד השידור הישראלי", באתר יוטיוב (אורך: 30:57), 27 באוקטובר 2019
* דני קושמרו, ‏ריטה משחררת את הסודות: "במשך הרבה שנים החיים שלי היו נזיריים", באתר ‏מאקו‏, 4 במרץ 2021
* אתר למנויים בלבד  רז שכניק, פותחת חלון, באתר "ידיעות אחרונות", 24 בדצמבר 2021
* סרטונים ריטה בשיחה עם נתנאל סמריק, בערוץ גל"ץ, ספטמבר 2022
* צליל מכוון עונה 2 | ריטה, סרטון בערוץ "כאן 11 - תאגיד השידור הישראלי", באתר יוטיוב (אורך: 28:21), 14 בספטמבר 2023

הערות שוליים
------------

1. ↑   ריטה, בביצוע שלישיית מה קשור, מה קשור מלחמה? מארחים את ריטה, ריאיון באתר יוטיוב
2. ↑  חיים נגיד - ציפורי לילה, זכרו את השם, מעריב, 13 בדצמבר 1985
3. ↑  על פי כל תוצאות החיפוש ברשת נראה שיש עוד שתי אחיות. יכול להיות טעות מושרשת כי הן שלוש אחיות
4. ↑  נכלל רק במהדורת הדיסק של האלבום
5. ↑  Let Freedom Ring
6. ↑   Rita - Let Freedom Ring Concert, סרטון באתר יוטיוב (אורך: 50:03)
7. ↑  אור ברנע, ריטה ורמי חתמו בהד ארצי, באתר ynet, 30 ביולי 2007
8. ↑  אור ברנע, להרגיע את הר הגעש, באתר ynet, 10 באוקטובר 2007
9. ↑  תימורה לסינגר, מציצנות בעל כורחה, באתר ynet, 20 בינואר 2008
10. ↑  סמדר שילוני, הכל זה כלום, באתר ynet, 30 בינואר 2008
11. ↑  nrg מעריב, ריטה שוברת שיאים, באתר nrg, ‏4 בינואר 2009
12. ↑  אור ברנע, ריטה ושלומי עושים בוב דילן, באתר ynet, 20 במאי 2009
13. ↑  גדעון אוקו, ‏כשהדיווה פגשה את הרוקרים, באתר ‏מאקו‏, 15 באוקטובר 2009
14. ↑  אסף נבו, ‏גם בפרסית ריטה שווה זהב, באתר ‏מאקו‏, 8 בינואר 2012
15. ↑  כתבה בוול סטריט ג'ורנל, 3 ביוני 2012
16. ↑  אסף נבו, ‏ריטה בשיר ראשון מאלבום חדש: "מים צלולים", באתר ‏מאקו‏, 8 בפברואר 2013
17. ↑  About Rita, Rita Queen Of Song
18. ↑  קרן נתנזון ויץ, ריטה: "אם מישהו היה אומר לי שאלה יהיו חיי, הייתי אומרת שרק בחלומות", באתר Xnet‏, 31 באוגוסט 2015
19. ↑  מוזיקה - ריטה למען עמותת אנוש, באתר www.habama.co.il
20. ↑  ynet, מפליג בפארק: הצצה להופעה של רוד סטיוארט בישראל, באתר ynet, 14 ביוני 2017
21. ↑  דודי פטימר, ‏צפו: ריטה חוזרת בגדול עם שיר מרגש וקליפ סקסי במיוחד, באתר מעריב אונליין, 6 באוגוסט 2017
22. ↑  מאיה נחום שחל, אלבומים זה שמחה: ריטה מוציאה את "ניסים שקופים", באתר כלכליסט, 7 באוגוסט 2017
23. ↑  אתר למנויים בלבד רז שכניק, שווה זהב, באתר "ידיעות אחרונות", 12 בספטמבר 2007
24. ↑  ריטה הערוץ הרשמי Rita Official (2017-10-14), *ריטה ומשי קלינשטיין - קחי לך | סינגל שלישי מתוך האלבום ״ניסים שקופים״*, נבדק ב-2018-09-18
25. ↑  רן בוקר, ניסים ונפלאות: ריטה ועופר ניסים מוציאים שיר חדש, באתר ynet, 14 בדצמבר 2017
26. ↑  "לא מוותרת": ההופעה של ריטה שהפכה לקליפ, באתר ynet, 21 בינואר 2018
27. ↑  ריטה הערוץ הרשמי Rita Official (2018-05-14), *ריטה - ניסים שקופים Rita*, נבדק ב-2018-09-18
28. ↑  גל אוחובסקי, ‏אחרי 30 שנה, באתר ‏מאקו‏, 20 בינואר 2019
29. ↑  דודי פטימר, ‏נסרין מאכזבת בבנאליות, ריטה משעממת ומארינה מקסימיליאן מפתיעה, באתר מעריב אונליין, 6 ביוני 2019
30. ↑   כרטיסים למופעי הוולנטיין, ברשת החברתית פייסבוק
31. ↑   Yossi Azulay & Rita - The Prayer | יוסי אזולאי וריטה - תפילה, סרטון באתר יוטיוב (אורך: 4:22)
32. ↑  מיוחד לעצמאות: עופר ניסים - התקווה 2020, באתר ‏מאקו‏, 28 באפריל 2020
33. ↑  איתמר אייכנר, טהראן, האיחוד, באתר ynet, 30 ביוני 2020
34. ↑   I'm Standing with You - A Musical Collaboration in support of the COVID-19 Solidarity Response Fund, סרטון באתר יוטיוב (אורך: 6:59)
35. ↑  ריטה - בלעדיך, באתר ‏מאקו‏, 8 ביוני 2020
36. ↑  רז ישראלי, האזינו: ריטה מבצעת זהר ארגוב, באתר ישראל היום, 9 בספטמבר 2020
37. ↑  רן בוקר, צפו: ריטה ורמי התאחדו על הבמה, באתר ynet, 10 ביוני 2021
38. ↑  קים קונקשנ'ס, ריטה ו-ELK מגיע כעת - Happy So, באתר בלינקר, ‏2023-08-14
39. ↑  שכניק, רז (2024-04-09). "ריטה בשיר חדש: "אנשים שרים, בוכים, רוקדים ובוכים, הכול מעורבב"". *Ynet*. נבדק ב-2024-04-10.
40. ↑  יניב חלילי, חלפו ימי התום, באתר ynet, 10 באפריל 2003
41. ↑  אתר למנויים בלבד חמי שלו, הערב המופלא של ריטה באו"ם, באתר הארץ, 6 במרץ 2013
42. ↑   "Tunes for Peace" Concert, סרטון באתר יוטיוב (אורך: 1:22:56)
43. ↑  רז שכניק, הקרב על ירושלים של זהב, באתר ynet, 21 באפריל 2017
44. ↑  איתמר אייכנר, "מדונה של ישראל": ריטה גדולה ביפן, באתר ynet, 8 בנובמבר 2018
45. ↑  רן בוקר, ריטה תדליק משואה ביום העצמאות: "משלבת בין שורשים עמוקים לכנפיים פרושות", באתר ynet, 17 באפריל 2022
46. ↑  חיים נגיד, ציפורי לילה: זיכרו את השם, באתר מעריב, ‏13 בדצמבר 1985
47. ↑  יוסי חרסונסקי, נערת הסנדוויצ'ים, באתר מעריב, ‏30 בדצמבר 1986
48. ↑   הפסטיבל בצבעים טבעיים 1986, סרטון באתר יוטיוב
49. ↑  צח אוריין- אוראץ', ‏שובה של הגברת: ההצגה בכיכובה של זמרת העל חוזרת, באתר מעריב אונליין, 10 באוגוסט 2015
50. ↑   Royalty ריטה לרויאלטי, סרטון באתר יוטיוב (אורך: 0:35)
51. ↑  דן מייזליש, הזמרת ריטה נבחרה לפרזנטורית רויאלטי, באתר Allmarketing, ‏25 בפברואר 2015
52. ↑  יוני פרוים, לא בת 16: ריטה מפסידה את תפקיד הפרזנטורית לתלמידת תיכון, במדור "פנאי פלוס" באתר ynet‏, 5 בפברואר 2018
53. ↑  ריטה הערוץ הרשמי Rita Official (2018-10-26), *ריטה - נפרדנו כך - שיר הנושא מתוך הסדרה "מלכות" - Rita*
54. ↑  סמדר שילוני, "מלכות": פאן טהור שכולו גירל פאוור, באתר ynet, 25 באוקטובר 2018
55. ↑  טל פרי, ‏ריטה משיקה ספר ילדים: "אני מנסה הרבה דברים חדשים", באתר גלובס, 1 ביוני 2010
56. ↑  הלב של שירז - 2013, באתר תיאטרון אורנה פורת לילדים ולנוער (ארכיון)
57. ↑  מאיה כהן, ריטה מוציאה ספר על חייה, באתר ישראל היום, 21 בפברואר 2021
58. ↑  אתר למנויים בלבד עמרי הרצוג, ריטה מציגה לקוראי העברית את הז'אנר של ספרות הסלבריטאים, באתר הארץ, 12 במאי 2021
59. ↑  דב אלפון, פעם קראו לה יהן פרוז, באתר כותרת ראשית, ‏26 במרץ 1986
60. ↑  התייחסות בכתבה לשנת הנישואים של השניים ב-1985, יוסי חרסונסקי, מליזה דוליטל ועד פופ, באתר מעריב, ‏07 בפברואר 1986
61. ↑  ערן סויסה, אחרי כמעט 30 שנה: רמי וריטה נפרדים, באתר nrg‏, 3 בספטמבר 2007
62. ↑  חיים אתגר, רמי וריטה נפרדים, באתר nana10‏, 3 בספטמבר 2007
63. ↑  עומר כרמון, אחרי 30 שנה - רמי וריטה נפרדים, באתר News1 מחלקה ראשונה, 3 בספטמבר 2007
64. ↑  אתר למנויים בלבד גילי איזקוביץ, רומן שנע בין הפרוזה לאוטוביוגרפיה, באתר הארץ, 18 במרץ 2021

| ריטה |
| --- |
| דיסקוגרפיה |
| אלבומי אולפן | ריטה • Breaking Those Walls • ימי התום • אהבה גדולה • תפתח חלון • Time for Peace • חמצן • רמזים • השמחות שלי • Heaven Sent • ניסים שקופים |
| אלבומי אוסף | תחנות בזמן • ריטהאוסף |
| מיני-אלבומים | One • השמחות שלי |
| אלבומי הופעה | ריטה רמי – המופע המשותף • One |
| אלבומי וידאו | אהבה גדולה - ההופעה (VHS)‏ • אהבה גדולה - ההופעה (DVD)‏ • One |
| סיבובי הופעות | ריטה בהופעה • אהבה גדולה - ההופעה • תפתח חלון • ריטה רמי – המופע המשותף • ריטה LIVE • רמזים • היינו עושים אהבה • קרובה מתמיד • השמחות שלי • 20 שנה לאהבה גדולה • ניסים שקופים • ימי התום 2019 • ריטה רמי המופע המשותף 2021 |
| רצפי הופעות | One |
| פסקול | הפנימייה • גבירתי הנאווה • הערב מחזמר • שירת הסירנה • פוקהונטס • ללכת על המים • בן חוזר הביתה • מלכות |
| הצגות | גבירתי הנאווה • הערב מחזמר • אילוף הסוררת • חתולה על גג פח לוהט • שיקגו |
| סרטים | אלף נשותיו של נפתלי סימן טוב • פוקהונטס (דיבוב) • חודאדד - סיפורה של ריטה • ריטה מדברת על הכל • בן חוזר הביתה • ריטה יהאן פורוז • ראלף שובר את האינטרנט (דיבוב) |
| סדרות | מלכות |
| ספרים | הלב של שירז • צ‘אדור נוטף מי גשם |

| ריטה - שירים |
| --- |
| *ריטה* | "בגידה" • "שיר אהובת הספן" • "שביל הבריחה" • "עבד של הזמן" • "משחק מכור" • "לקבל ולתת" • "הכניסיני תחת כנפך" |
| *Breaking Those Walls* | "Moment of Truth" • "Last of the Great Pretenders" • "Slave of Time" • ‏"The Game" • ‏"Making Life" • ‏"Mirror of Love" • ‏"Roxanne" |
| *ימי התום* | "תחת ירח ערבי" • "אני חיה לי מיום ליום" • "עטוף ברחמים" • "הנסיכה והרוח" • "ימי התום" • "בוא" • "כמו בתמונה" • "חברה" • "נוצה ברוח" |
| *אהבה גדולה* | "האם אתה מאושר" • "ערב כחול עמוק" • "ציפור זרה" • "עולם חדש" • "מאוחר מידי" • "אהבה גדולה" • "ילדים זה שמחה" |
| *תחנות בזמן* | "שבועה" • "רגע פרטי" • "מחול מטורף" • "כובע קסמים" • "אגדת השמש והירח" • "חיזיון מקומי" • "תחנה של זמן" • "שירת הסירנה (אל תפחד)" • "ארץ מולדת" • "עד שתעזוב" • "תני לי להחליט" • "היו לילות" |
| *תפתח חלון* | "תפתח חלון" • "המכתב הראשון" • "או שכן או שלא" • "בערב יום העצמאות" • "כמה אירוני" • "סודך" • "לא יודעת מה עובר לך בראש" |
| *Time for Peace* | "Time for Peace" • "Show Me" |
| *המופע המשותף* | "ימי התום" • "שביל הבריחה" • "אש" |
| *חמצן* | "לאלף נמר" • "אתה בכל זאת" • "מלבד אהבה" • "תשקר לי" |
| *One* | "חנה'לה התבלבלה" |
| *רמזים* | "אני גרה מול המים" • "אחרי שאהב" • "הפעם" • "מחכה" • "האם היית" • "סוף העונה" • "היינו גדולים" |
| *השמחות שלי* | "שאנה" • "שאה דומאד" • "גולה סאנגם" • "את כתפיך" |
| *Heaven Sent* | "Love Has Begun" • "Come to Me" |
| *ריטהאוסף* | "שרה ברחובות" • "שניים" • "חייך וחיי" • "מה חשוב היום" • "די לכאב" • "מים צלולים" |
| *ניסים שקופים* | "חבר של פעם" • "מזמן" • "קחי לך" • "לא מוותרת" • "ניסים שקופים" • "באתי אליך" |
| שירים שלא נכללו באלבומיה | "שיר אהבה ישן" • "התקווה" • "תגיד את זה" • "מקיץ אל החלום" • "שבחי מעוז" • "ירושלים של זהב" • "סינדרלה רוקפלה" • "זמר נוגה" • "קול זיכרון חוזר" • "מתי בפעם האחרונה" • "Fallin'" • "אל תראי" • "אם ניגע" • "עליי" • "נפרדנו כך" • "The Prayer"‏ • "I'm Standing with You" • "בלעדיך" • "אל נבקש (יש דברים נסתרים)" |

| ישראלישראל ישראל באירוויזיון |
| --- |
| 

|  |
| --- |
| 
* **1973**: אילנית (אי שם)
* **1974**: כוורת (נתתי לה חיי)
* **1975**: שלמה ארצי (את ואני)
* **1976**: שוקולד מנטה מסטיק (אמור שלום)
* **1977**: אילנית (אהבה היא שיר לשניים)
* **1978**: יזהר כהן ולהקת אלפא ביתא (אבניבי)‏
* **1979**: גלי עטרי וחלב ודבש (הללויה)
* **~~1980~~**
* **1981**: הכל עובר חביבי (הלילה)
* **1982**: אבי טולדנו (הורה)
* **1983**: עפרה חזה (חי)
* **~~1984~~**
* **1985**: יזהר כהן (עולה עולה)
* **1986**: שרי צוריאל ומוטי גלעדי (יבוא יום)
* **1987**: דטנר וקושניר (שיר הבטלנים)
* **1988**: ירדנה ארזי (בן אדם)
* **1989**: גילי וגלית (דרך המלך)
* **1990**: ריטה (שרה ברחובות)
* **1991**: אורנה ומשה דץ (כאן)
* **1992**: דפנה דקל (זה רק ספורט)
* **1993**: שרה'לה שרון ולהקת שירו (שירו)
* **~~1994~~**
* **1995**: ליאורה (אמן)
* **~~1996~~**: גלית בל (שלום עולם)
* **~~1997~~**
* **1998**: דנה אינטרנשיונל (דיווה)
* **1999**: עדן (יום הולדת)
* **2000**: פינג פונג (שמייח)
* **2001**: טל סונדק (אין דבר)
* **2002**: שרית חדד (Light a Candle)
* **2003**: ליאור נרקיס (מילים לאהבה)
* **2004**: דוד ד'אור (להאמין)
* **2005**: שירי מימון (השקט שנשאר)
* **2006**: אדי בטלר (זה הזמן)
* **2007**: טיפקס (Push the Button)
* **2008**: בועז מעודה (כאילו כאן)
* **2009**: אחינועם ניני ומירה עווד (עינייך)
* **2010**: הראל סקעת (מילים)
* **2011**: דנה אינטרנשיונל (Ding Dong)
* **2012**: איזבו (Time)
* **2013**: מורן מזור (רק בשבילו)
* **2014**: מיי פיינגולד (Same Heart)
* **2015**: נדב גדג' (Golden Boy)
* **2016**: חובי סטאר (Made of Stars)
* **2017**: אימרי זיו (I Feel Alive)
* **2018**: נטע ברזילי (Toy)‏
* **2019**: קובי מרימי (Home)‏
* **~~2020~~**: עדן אלנה (Feker Libi)‏
* **2021**: עדן אלנה (Set Me Free)‏
* **2022**: מיכאל בן דוד (I.M)‏
* **2023**: נועה קירל (Unicorn)‏
* **2024**: עדן גולן (Hurricane)‏
 |

 |

| הכוכב הבא |
| --- |
| שופטים | צביקה הדר (עונה 1) • ריטה (עונה 1) • רני רהב (עונה 1) • אייל גולן (עונה 1) • מוקי (עונות 1–3) • אסף אטדגי (עונות 2–3) • הראל סקעת (עונות 2–6) • קרן פלס (עונה 2–) • סטטיק ובן-אל תבורי (עונה 4–8) • אסף אמדורסקי (עונה 4–) • שירי מימון (עונה 6–) • איתי לוי (עונה 7–) • נינט טייב (עונה 8–9) • רן דנקר (עונה 9–) • עדן חסון (עונה 10–) |
| מנחים | אסי עזר (עונה 1–) • אסתי גינזבורג (עונה 1) • רותם סלע (עונה 2–) • יעל גולדמן (עונה 4, בשלב האודישנים בלבד) |
| עונות | 1 • 2 • 3 • 4 • 5 • 6 • 7 • 8 • 9 • 10 |
| זוכים | אביתר קורקוס • נדב גדג' • חובי סטאר • אימרי זיו • נטע ברזילי • קובי מרימי • עדן אלנה • תמיר גרינברג • אליאב זוהר • עדן גולן |
| מתמודדים בולטים אחרים | 

|  |  |
| --- | --- |
| עונה 1 | אריה וגיל גת • טינה איברגימוב • נוי פדלון |
| עונה 2 | איקי לוי (והראסטה היברו מן) • שרי נחמיאס |
| עונה 3 | נופר סלמאן • קיארה דופלה • שטר • ליאור מיארה • רון בוחניק • מיקה צור • עדי אברהמי • מאיר גרין • אפולו |
| עונה 4 | דיאנה גולבי • ג'ולייטה • משפחת אלייב • מיכל שפירא • שחר טבוך • ליהיא גרינר • זורה קרטבלישוילי • מיטל דה רזון |
| עונה 5 | יהונתן מרגי • חן אהרוני • עדן מאירי • רינת בר • אקסום • ניסים • ליאת בנאי |
| עונה 6 | כיתריה • שפיטה • מאיה בוסקילה • להקת שלוה • נעמה גלי כהן • אתי ביטון • עילי צ'פמן • לוס כפרוס |
| עונה 7 | אלה לי להב • אור עמרמי ברוקמן • רביב כנר • מורן אהרוני • אוהד שרגאי • לואי עלי • מועדון הקצב של אביהו פנחסוב • ניקי גולדשטיין • התבלינים • דנה לפידות • ליהי טולדנו • עטרה אוריה • שירה גבריאלוב • דניאל בן-חיים • ליאורה יצחק • איציק שמלי |
| עונה 8 | ואלרי חמאתי • שי המבר • נאור אורמיה • שי הראל • בנג'מין בוזגלו • אוריין שוקרון • נועם בנאי • דניאל זילברשטיין |
| עונה 9 | ניב דמירל • כפיר צפריר • לידר דנה • אור טרגן |
| עונה 10 | מיקה משה • אריק סיני • יונתן ביטון • עידו ברטל • יהודה סעדו |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305257805171
* BnF: cb16549027w (data)
* GND: 1050794834
* ISNI: 0000 0001 0778 3544
* LCCN: n99041132
* MusicBrainz: f1ed9728-df08-4969-b480-944682c3a8ed
* NDL: 001197215
* SNAC: nojus
* VIAF: 40167760461013572168
* WorldCat (עם VIAF): 40167760461013572168

 |